જયણાને કૉલેજમાં આવ્યા બાદ દીક્ષા લેવાનો ભાવ જાગ્યો હતો જ્યારે ૨૩ વર્ષની દિશાને તો નાનપણથી જ મનમાં દીક્ષા લેવાની પ્રબળ ભાવના હતી, પણ માતા-પિતાની મંજૂરી સિવાય તે દીક્ષા લેવા નહોતી માગતી એવું બોલતાં દિશાએ કહ્યું હતું કે ‘અમારા ઘરની આજુબાજુ દેરાસર અને ઉપાશ્રય હોવાથી નાનપણથી જ અમારા ઘરમાં ધાર્મિક વાતાવરણ રહ્યું છે અને મારે ત્યાં રોજનું આવવા-જવાનું પણ થતું રહેતું. એ દરમ્યાન અનેક મહારાજસાહેબનાં પ્રવચનો સાંભળીને અને તેમના પરિચયમાં આવીને મને મનમાં થોડો દીક્ષાનો ભાવ તો જાગ્યો હતો, પણ પરિવાર મંજૂરી આપશે કે નહીં એ બાબતે થોડી દ્વિધામાં હતી. જોકે એ દરમ્યાન મારાં માસીએ પણ દીક્ષા લીધી હતી એટલે તેમની પાસે પણ મારે સતત આવવા-જવાનું રહે છે એટલે મનમાં દીક્ષા લેવાનો ભાવ ફરી પ્રબળ થયો હતો.’